ፈረንሳይ ለኢትዮጵያ የ40 ሚሊዮን ዩሮ   ድጋፍ ልታደርግ ነው
አዲስ አበባ ፦ ፈረንሳይ ለኢትዮጵያ የ40 ሚሊዮን ዩሮ ድጋፍ ልታደርግ መሆኑ ተገለጸ። ድጋፉ ኢትዮጵያ ኮቪድ19ኝን ለመከላከል የምታደርገውን ጥረት ታሳቢ ባደረገ መልኩ በፈረንሳይ የልማት ኤጀንሲ በኩል የሚለቀቅ መሆኑም ተጠቆመ።
የሚለቀቀው ድጋፍ መንግሥት የአጭር ጊዜ ችግሮችን ለመቅረፍ እና አስቸኳይ እቅዶቹን ለመተግበር የሚያደርገውን ጥረት በተለይም በሀገር አቀፍ ደረጃ የተያዘውን የኢኮኖሚ ሽግግር ለማሳካት እንደሚያግዝ ተመልክቷል።
ገንዘቡ ፈረንሳይ የኢትዮጵያን ኢኮኖሚ ማሻሻያ ለመደገፍ የምትሰጠው የ85 ሚሊዮን ዩሮ ድጋፍ አካል ነው ተብሏል።
የኢፌዴሪ የገንዘብ ሚኒስትር አቶ አህመድ ሽዴ እና በኢትዮጵያ የፈረንሳይ አምባሳደር ፍሪዴሪክ ቦንቴምስ ድጋፉን ይፋ አድርገዋል።
የድጋፍ ስምምነቱ የፈረንሳዩ ፕሬዚዳንት ኢማኑኤል ማክሮን ባለፈው የፈረንጆች ዓመት በኢትዮጵያ ጉብኝት ባደረጉበት ወቅት መፈረሙ የሚታወስ ነው።
የፈረንሳይ የልማት ኤጀንሲ በኢትዮጵያ ከ500 ሚሊዮን ዩሮ በላይ ፈሰስ ማድረጉን ከፈረንሳይ ኤምባሲ ያገኘነው መረጃ ያመላክታል።አዲስ ዘመን ግንቦት 5/2012በጋዜጣው ሪፖርተር